钦定古今图书集成/理学汇编/学行典/第178卷 > 荀子 > 《子道篇》
## 钦定古今图书集成/理学汇编/学行典/第178卷 > 荀子 > 《子道篇》

“入孝出弟，人之小行也；上顺下笃，人之中行也。从道
不从君，从义不从父，人之大行也。若夫志以礼安，言
以类接，则儒道毕矣，虽舜不能加毫末于是矣。孝子
所以不从命有三：从命则亲危，不从命则亲安，孝子
不从命乃衷；从命则亲辱，不从命则亲荣，孝子不从
命乃义；从命则禽兽，不从命则修饰，孝子不从命乃
敬。”故可以从而不从，是不子也；未可以从而从，是不
衷也。明于从不从之义，而能致恭敬忠信、端悫以慎
行之，则可谓大孝矣。《传》曰：“从道不从君，从义不从父。”
此之谓也。故劳苦雕萃而能无失其敬，灾祸患难而
能无失其义，则不幸不顺，见恶而能无失其爱，非仁
人莫能行。《诗》曰“孝子不匮”，此之谓也。鲁哀公问于孔
子曰：“子从父命，孝乎？臣从君命，贞乎？”三问孔子不对。
孔子趋出，以语子贡曰：“乡者君问丘曰：‘子从父命，孝
乎？臣从君命，贞乎？三问而丘不对，赐以为何如’？”子贡
曰：“子从父命，孝矣；臣从君命，贞矣。夫子有奚对焉？”孔
子曰：“小人哉，赐不识也！昔万乘之国，有争臣四人，则
封疆不削；千乘之国，有争臣三人，则社稷不危；百乘
之家有争臣二人，则宗庙不毁；父有争子，不行无礼；
士有争友，不为不义。故子从父，奚子孝？臣从君，奚臣
贞？审其所以从之之谓孝，之谓贞也。”子路问于孔子
曰：“有人于此，夙兴夜寐，耕耘树艺，手足胼胝，以养其
亲，然而无孝之名，何也？”孔子曰：“意者身不敬与？辞不
逊与？”色不顺与？古之人有言曰：“衣与缪与，不女聊。”今
夙兴夜寐，耕耘树艺，手足胼胝，以养其亲。无此三者，
则何以为而无孝之名也？孔子曰：“由志之，吾语汝，虽
有国士之力，不能自举其身。”非无力也，势不可也。故
入而行不修，身之罪也；出而名不彰，友之过也。故君
子入则笃行，出则友贤，何为而无孝之名也；